copie van remissie van dootslage
voere philipse taye
philips byder gracien goids ertshertoge van orstryck hertoge van bourgoingnien
van lotharingen van brabant van stier van karenten van cram van limborch van luxemborch
ende van gelre greve van habspurg van vlaenderen van thirol van artois van
bourgoingnen palsgrave ende van henegouwe lantgrave in elsaten mercgreve
van burgauw ende des heylichs rycs van hollant van phirt van
kieburg van namen ende van zutphen greve heere van vrieslant opter windischemarg
van portenauw van salins ende van mechelen doen te wetene alle jegewoirdigen
ende toecomende dat wy ontfaen hebben die oitmoedige supplicatie van onsen
wel geminden schiltknape philippe taye inhoudende hoe dat wylen joes vander
straten dienere ende wagenknecht des voirs. suppliant nae dien dat hy eene lange
wyle tyts met hem gewoent ende gedient hadde die voirs. suppliant bevindende ende
gewaer worddende dat hy in absentien van hem tot vele diversche stonden
alrehande convercatie ende sprake hielt metter huysvrouwe desselfs suppliant den selven
joese dair af gestraeft heeft met sueten woerden dicwils ende menich werven
om te bewaeren die eere van hem selven zynre huysvrouwe den vrinden ende magen
in allen zyden ende mits dat die voirs. wylen joes dair af nyet en desisteerde
heeft den selven oerlof gegeven ende uuyt zynen huyse gedaen ende hem verboden
zyn huys ende de sprake ende tvervolgh van zynre voirs. huysvrouwe, hopende by
middele van desen by goeder manieren alle saecken ter neder te leggene ende
hoe wel die voirs. wylen joes van allen vervolge ende sprake metter huysvrouwe
des voirs. suppliant hem sculdich hadde geweest te verdragene soe en heeft
hy dat nyet gedaen mair es tot vele ende diverse stonden gecomen bynnen den
byvange ende huyse des voirs. suppliant sprake houdende metter voirs. zynder
huysvrouwe die voirs. suppliant dit wetende ende wel te bynnen wesende van zynen
dieneers ende dienerssen heeft om alle eeren wille ende om alle woirden te
schouwene den voirs. wylen joes te hem genomen hem seggende een voer al
dat hy nyet meer bynnen zynen byvange en quame noch zyne voirs. huysvrouwe
nergens toe en sprake die voirs. wylen joes dair op nyet achtende mair
persevererende in synen voernemen heeft tot meer stonden sprake gehouden metter
voirs. vrouwen soe bynnen soe buyten den byvange des voirs. suppliant ende het
soe zy dat over eene wyle tyts geleden die voirs. suppliant boven die verboden
voeren geruert den voirs. joese bevonden heeft sprake houdende metter voirs.
zynder huysvrouwe buyten zynen huyse aen eenen bogaert soe es de selve suppliant
dat aensiende gegaen aenden voirs. joese seggende dese woerden in substancie
joes ic soude wel willen weten uuyt wat meyningen dat ghy myne huysvrouwe
volght en wildys u nyet verdragen ic sal u thoenen dat my leet es op dwelcke
de selve wylen joes antwoerde hebdyt op my de voirs. suppliant was dair
op seggende ja ic op wyen soudict hebben, hier en es nyemant dan ghy ende
icke dair op die voirs. joes seyde jae soudt soe gaen, ende metten selven woirden
es hy den voirs. suppliant inne getorden met grooter gramschapen ende felheyden
nemende den selven suppliant zeere strangelycken met zynen slincken arme dwelck
aensiende de voirs. suppliant ende nyet wetende oft die voirs. wylen joes by hem hadde
opsteke mes preyeme oft andere bedecte wapenen heeft uuytgetogen een lanck mes
dat hy aen hem gemeynlic droech houdende dat in zyn rechte hant meynende alsoe
te recouvreren ende verlossen zyn voirs. slincke hant ende hem alsoe te lossen vanden
voirs. joese mair overmits dat de selve joes persevererende ende den voirs. suppliant
meer innecomende was soe heeft de voirs. suppliant den voers. joese metten voirs.
messe oft dagge gesteken in zynen buyck omtrent zynen ryeme sonder enige
andere slagen te ghevene noch van boven noch van beneden van welcker quetsueren
nae dien dat hy gebiecht was ende alle zyn recht vander heyliger kercken
bynnen den tweesten daige dair nae van lyve ter doot gecomen es ende al eest
soe dat hy den voirs. dooden gesoent ende partyen gebetert heeft nochtans
duchtende riguer van justicien ende oic overmits dat hy hier voertyts eenen
anderen dootslach by ongevalle inden dorpe van hoolaer gedaen heeft daeraf hy
remissie heeft en soude hem nyet dorren houden in desen onsen voirs. lande van brabant
ende van overmaze maer soude bedwongen wesen die te moeten laten ende gaen
dolen in anderen vrempden landen het en waert dat wy hem onse gracie ende
genade hier op wouden verleenen ende tvoirs. feyt misdaet ende dootslach vergheven
dair om hy ons oitmoedelic heeft gebeden waer om soe eest dat gemerct
tgene des voirs. es wy ter beden des voirs. suppliant geneycht ende willende
altyt ende besundere te desen male gracie ende genade prefereren ende voertkeeren
voere strangheyt van rechte hebben den voirs. suppliant in gevalle als boven
quytgeschouwen geremitteert ende vergheven schelden quyte remitteren ende
vergheven uuyt onser gerechter wetentheyt ende van zunderlinger gracien mits
desen tvoirs. feyt ende dootslach ende alle penen boeten kueren ende bruecken
het zy van lyve leden oft goeden inde welcke hy overmits ende uuyt saken
vanden voirs. feyte ende dootslage enichssins tegen ons ende den gerichte
gevallen moge zyn stellende als van desen den voirs. suppliant wederom
in zynre eeren goeden name ende famen ende tot allen zynen goeden nyet
verbuert zynde op dat hy enige heeft hem oirlovende ende consenterende dat
hy dien nyet tegenstaende sal mogen gaen blyven keeren ende verkeeren
alomme bynnen onsen voirs. lande van brabant ende anderen van overmaze
gelyckerwys ende alsoe hy dede voere die geschiedenisse vanden voirs. feyte
imponerende hier af een eewich geswych onsen procureur van brabant ende allen
anderen onsen officieren dien dat enichsins aengaen mach satisfactie yerst
ende voer al gedaen der partyen geinteresseert civilic alleenlic soe verre
die alnoch niet gedaen en zy ende want dit den tweesten dootslach es
die de voirs. suppliant gedaen heeft als voers. es soe sal hy gehouden wesen
in synen persoen te doen eenen wech te roome ofte elswaer ter belieften ende seggende
van onsen lieven ende getruwen neve den greve van nassouw onsen stadhoudere
generael ende behoudelic dat tot dien die voirs. suppliant sal gehouden zyn dat
aen ons te beteren civilic nae die gelegentheyt ende exigene vanden stucke
ende die faculteyt van zyne goeden ter arbitragien ende taxacien van onsen lieven
ende getrauwen ridder ende cancelier den heere van orbais ende van maleve
ende den anderen luden van onsen raide geordineert in onsen voirs. lande van
brabant ontbieden hier om ende bevelen den selven onsen cancellier ende
anderen van onsen voirs. raide dat voere hen geroepen die ghene die dair om
selen behoeren geroepen te zyne zy procederen ende doen procederen tot verificatien
ende interinemente van desen ende totter arbitragien ende taxacien vander
voirs. civylder beternissen inder manieren ende alsoe het sal behoeren ende dien
gedaen ende die voirs. civile beternisse gearbitreert getaxeert ende
betaelt zynde in handen van enigen van onsen rentmeesteren oft ontfangeren
dien dat sal behoeren ende die welcke gehouden sal wesen ontfanck dair af te makene
tot onsen behoef zy onse drosset van brabant meyer van loeven amman van bruessel
schoutheten van antwerpen ende vanden bossche bailliuw van nyvelle
ende van onsen walschen lande van brabant ende allen anderen onsen ambachteren
rechteren ende dieneren ons voirs. lants van brabant ende den ambachteren
rechteren ende dieneren vanden smallen heeren inden selven onsen lande geseten
ende hueren stedehouderen nu zynde ende namaels wesende ende een yegelic van hen
alsoe hem toebehoert den voirs. suppliant van deser onser voirs. gracien remissien
ende quyt scheldingen doen ende laten rastelic ende vredelic genyeten ende
gebruycken sonder hem dair tegen te doene oft te laten geschieden
aen zynen voirs. lijve leden oft goeden enigen hynder stoot oft letsel ter contrarien
mair soe verre die voirs. suppliant oft zyne voers. goeden nyet verbuert
zynde zyn oft waeren ten ocsuyne van desen aengetast gearresteert oft
gecommert zy die sonder vertreck ontslaen oft doen ontslaen ende stellen tot
volcomender ende geheelder delivrancie want ons alsoe gelieft ende
des torconden hebben wy onsen segel hier aen doen hangen gegeven
in onser stad van bruessel inde maent van octobri int jaer ons
heeren duysent vyfhondert ende twee aldus ondergescreven
ende geteykent opte plycke by mynen heere den ertshertoge jo. de witte
gecollationeert ende bevonden concorderende
metten originale bij mij